97. ΑΠΟΦΑΣΗ ΥΠΟΥΡΓΟΥ ΔΗΜΟΣΙΑΣ   ΤΑΞΗΣ Αριθ.7001/2/278α της 18/22 Δεκ. 1987  (ΦΕΚ Β΄ 724)  Σύσταση Υπηρεσίας Ελέγχου Κυκλοφοριακής Ρύπανσης.  Έχοντας υπόψη τις διατάξεις: 1.Του άρθρ. 11 παρ. 2 του Νόμ. 1481/1984 (Α΄ 152) «Οργανισμός Υπουργείου Δημόσιας Τάξης», όπως αντικαταστάθηκε με το άρθρ. 1 του Νόμ. 1590/1986 (Α΄ 149) «Οργανισμός Υπουργείου Δημόσιας Τάξης και άλλες διατάξεις». 2.Του άρθρ. 20 του Π.Δ. 95/1987 «Αναδιάρθρωση, σύσταση και λειτουργία Υπηρεσιών της Γενικής Αστυνομικής Δ/νσης Αττικής και άλλες διατάξεις». 3.Του Π.Δ. 137/1986 (Α΄ 51) «Συγκρότηση της Γενικής Γραμματείας Δημόσιας Τάξης σε Υπουργείο Δημόσιας Τάξης», αποφασίζουμε: Άρθρο μόνο.-1.Συνιστάται Υπηρεσία Ελέγχου Κυκλοφοριακής Ρύπανσης, στο Τμήμα Τροχαίας Αθηνών, της οποίας η εδαφική αρμοδιότητα εκτείνεται στους χώρους που περιλαμβάνονται στους εκάστοτε κυκλοφοριακούς δακτυλίους. 2.Αποστολή της Υπηρεσίας αυτής είναι ο έλεγχος της εφαρμογής των μέτρων κατά της ρύπανσης του περιβάλλοντος που προκαλείται από την κυκλοφορία των οχημάτων, όπως: α)Ο έλεγχος της εισόδου και της κίνησης των οχημάτων στους κυκλοφοριακούς δακτυλίους. β)Ο έλεγχος των στάσεων και των σταθμεύσεων των οχημάτων στα όρια των κυκλοφοριακών δακτυλίων και μέσα στο χώρο αυτών. γ)Η συμμετοχή στα συγκροτούμενα μικτά συνεργεία, με υπαλλήλους άλλων Υπουργείων, για τον έλεγχο των εκπεμπομένων από τα οχήματα καυσαερίων, στην περιοχή της Δ/νσης Τροχαίας Αττικής. δ)Η υποβοήθηση του Γραφείου Τροχονομικής Αστυνόμευσης του Τμήματος Τροχαίας Αθηνών για την αστυνόμευση της περιοχής του Εμπορικού Τριγώνου Αθηνών. ε)Η εφαρμογή των διατάξεων του Κ.Ο.Κ. και της νομοθεσίας περί αυτοκινήτων γενικά. στ)Η εφαρμογή οποιουδήποτε άλλου μέτρου που αφορά στην εκπλήρωση της αποστολής της Υπηρεσίας αυτής. 3.Οι αρμοδιότητες της παρ. 2 ασκούνται παράλληλα και από τα οικεία Τμήματα Τροχαίας Αττικής, μέσα στα όρια της εδαφικής τους αρμοδιότητας, σύμφωνα με τις κείμενες διατάξεις και τις εκάστοτε εκδιδόμενες διαταγές της Προϊσταμένης τους Αρχής. 4.Η Υπηρεσία αυτή εφοδιάζεται με τα αναγκαία τεχνικά και υλικά μέσα και στελεχώνεται με ειδικά εκπαιδευμένο προσωπικό για την αποτελεσματική εκπλήρωση της ειδικής αποστολής της. 5.Προϊστάμενος της Υπηρεσίας αυτής τοποθετείται Αστυνόμος Α΄ και η οργανική της δύναμη λαμβάνεται από την οργανική δύναμη του Σώματος, σύμφωνα με τις ισχύουσες διατάξεις. 6.Λεπτομέρειες ή άλλα θέματα που έχουν σχέση με τη λειτουργία και δράση της Υπηρεσίας αυτής καθορίζονται με διαταγή του Αρχηγού της Ελληνικής Αστυνομίας.   